Szalay, Tomáš, poslanec NR SR (2024-02-16):
Vážený pán predsedajúci, dámy a páni, príjemné piatkové popoludnie. Máme tu pred sebou návrh, ktorým sa kolega Dvořák pokúša opraviť, čo táto snemovňa pokazila v decembri 2022 po štrajku lekárov, ktorým si, kde si vydieraním, naozaj vydieraním ľudí tejto krajiny a vydieraním tejto snemovne vytrucovali bezprecedentné navýšenie miezd, za ktoré slovenskí pacienti nič nedostali, len predĺžené čakacie doby na poskytnutie zdravotnej starostlivosti a zníženú výkonnosť nemocníc. A pri, ja to musím podčiarknúť, bolo to hanebné zlyhanie Hegerovej vlády a bola to bezpodmienečná kapitulácia Hegerovej vlády voči požiadavkám výpalníkov z Lekárskeho odborového združenia. A nezostalo len pri tom, že sme v zdravotníctve stovky miliónov eur presmerovali z ambulancií do nemocníc. Ambulantný sektor dnes živorí a dnes v ambulantnom sektore je problém sa dostať k termínu u špecialistu, sú tam poplatky a tak ďalej. Nielen to sa stalo, ale zároveň Hegerova vláda bezprecedentným spôsobom kapitulovala aj pred ďalšími požiadavkami lekárskych odborárov, bohu vďaka, že nie pred všetkými, že niektoré zostali len v memorande, ako napríklad trestná stíhateľnosť riaditeľov nemocníc za to, že nemajú dostatok personálu. Ale jedna z tých vecí, ktorá sa tam dostala, je teda zrušenie rezidentského programu v ambulanciách. Je to taká nočná mora Petra Visolajského, nemocničného pediatra, ktorý si myslí, že v ambulantnej pediatrii sa nič nerobí, že sa tam ľudia flákajú a je dôležité, aby sa budúci pediater naučil naozaj pracovať a to sa môže naučiť vraj len v nemocnici. Je to nezmysel. Je to nezmysel a dokazujú to úspešné prípady úspešných rezidentských praxí v ambulanciách slovenských lekárov, či už všeobecných lekárov pre dospelých, alebo všeobecných lekárov pre deti. Strana Sloboda a Solidarita nesúhlasila s tým, aby Hegerova vláda kapitulovala pred požiadavkami odborárov, a strana Sloboda a Solidarita sa opakovane pokúšala opraviť chyby, ktoré sa do zákona dostali. Čiže okrem iného aj tento rezidentský program sa v minulom volebnom období pokúšala moja kolegyňa Janka Bittó Cigániková opraviť. Neúspešne. Tak hádam sa to teraz podarí Oskarovi. Čo ma jedine mrzí, je, že ste nás nezobrali na tú listinu, že by sme sa pod to podpísali, keďže to bola aj naša téma v predchádzajúcom volebnom období. Hádam nabudúce už bude tá spolupráca konštruktívnejšia a lepšia. Ničmenej tento návrh podporujem, pretože si myslím, že je dôležité, aby mali poskytovatelia ambulantnej starostlivosti možnosť rezidentov zamestnávať, aby sa títo rezidenti učili pracovať v ambulantných podmienkach. Dokonca ako krajský lekár pre Bratislavský samosprávny kraj sme to mali a máme stále v schválenej stratégii, že chceme robiť krajské rezidentské miesta. Len krajské rezidentské miesta nemôžem robiť, keď nemám nemocnicu. V Bratislave, bohužiaľ, teda kraj nemá nemocnicu vlastnú, krajskú. A dá sa to urobiť len v prípade, keď to bude naozaj povolené v zákone. Čiže budem veľmi rád, vážená snemovňa, keď tento zákon podporíte a pomôžete tým vyriešiť mnohé ďalšie problémy. Jeden z mnohých ďalších problémov je, že nemáme dostatok ambulantných lekárov, ktorí by mohli v tých ambulanciách pracovať dostatočné množstvo hodín a v prípade, že tam bude mať rezidenta, tak tento rezident po istom čase dokáže pracovať aj samostatne, má na telefóne svojho, svojho školiteľa a vieme tak vyriešiť časť problémov s nedostatkom pracovnej sily. A ešte jeden moment by sme tu mohli prípadne potom neskôr odhaliť, a to je slúženie ambulantnej pohotovostnej služby. V prípade služieb na APS-kách, ktoré v prípade pediatrie minulý rok boli veľmi turbulentné, a dokonca hrozilo, že sa bude musieť snemovňa kvôli tomu párkrát stretnúť, pediatri štrajkovali. No, tak kým v ambulantnej pohotovostnej službe pre dospelých platí, že túto službu môžu slúžiť aj neatestovaní lekári v prípade, že sú prijatí, sú v nejakom procese atestácie, majú za sebou ukončených, ukončenú nejakú časť toho rezidentského vzdelávania alebo atestačného vzdelávania, v pediatrii to zatiaľ možné nie je. A to spôsobuje, že na tých pediatrických pohotovostiach môžu slúžiť tým pádom dnes len atestovaní pediatri, ktorých je menej, stále menej, a nemôžu tam slúžiť takí, ktorým povedzme do tej atestácie chýba jeden rok. V prípade dospelákov to možné je, v prípade detí to možné nie je. A takých lekárov je dnes dosť, ktorí sú v rezidentskej príprave, chceli by slúžiť akútne veci, chceli by to ohmatať, ale kým nemajú tú atestáciu, tak im to zákon neumožňuje. Takže toto by sme mohli spolu s tým rezidentským programom spolu prehnať v tomto zákone, preto vás takisto chcem poprosiť, aby ste podporili Oskarovu aktivitu. Ďakujem.